**แถลงการณ์เมื่อสิ้นสุดการเยือนประเทศไทยโดยคณะทำงานสหประชาชาติว่าด้วยธุรกิจกับสิทธิมนุษยชน**

**กรุงเทพฯ 4 เมษายน 2561**

**บทนำ**

ในฐานะสมาชิกของคณะทำงานสหประชาชาติว่าด้วยธุรกิจกับสิทธิมนุษยชน เราได้สิ้นสุดการเยือนประเทศไทยเป็นเวลาสิบวันในวันนี้ เราขอขอบคุณรัฐบาลไทยที่ได้ให้การสนับสนุนและอำนวยความสะดวกของการเยือนครั้งนี้ และขอขอบคุณอีกหลายท่านจากภาคประชาสังคมและธุรกิจที่เราได้มีการพบปะพูดคุยกันอย่างเปิดเผยและตรงไปตรงมาเกี่ยวกับความริเริ่มต่างๆ โอกาส และข้อท้าทายที่เกิดขึ้นในการนำหลักการชี้แนะว่าด้วยธุรกิจกับสิทธิมนุษยชนของสหประชาชาติ (UN Guiding Principles on Business and Human Rights - UNGPs) ไปปฏิบัติ

เรายินดีกับการที่รัฐบาลไทยมุ่งเป้าที่จะเป็นแชมเปี้ยนในภูมิภาคในการส่งเสริมวาระเรื่องธุรกิจกับสิทธิมนุษยชน และการที่รัฐบาลไทยเต็มใจร่วมมือกับคณะทำงานฯ ในการหาหนทางที่ดีที่สุดเพื่อที่จะบรรลุวัตถุประสงค์ดังกล่าว

ในระหว่างการเยือนของเรา เราได้พบกับรัฐมนตรีว่าการกระทรวงการต่างประเทศและเจ้าหน้าที่จากกระทรวงการต่างประเทศ กระทรวงทรัพยากรธรรมชาติและสิ่งแวดล้อม กระทรวงเกษตรและสหกรณ์ กระทรวงพาณิชย์ กระทรวงพลังงาน กระทรวงการคลัง กระทรวงอุตสาหกรรม กระทรวงยุติธรรม กระทรวงแรงงาน กระทรวงสาธารณสุข กระทรวงการพัฒนาสังคมและความมั่นคงของมนุษย์ คณะรักษาความสงบเรียบร้อยแห่งชาติ (คสช.) สำนักงานคณะกรรมการพัฒนาการเศรษฐกิจและสังคมแห่งชาติ สำนักงานตำรวจแห่งชาติ สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) สำนักงานคณะกรรมการป้องกันและปราบปรามการทุจริตในภาครัฐ สำนักงานคณะกรรมการกฤษฎีกา กรมสรรพากร สำนักงานคณะกรรมการนโยบายรัฐวิสาหกิจ การไฟฟ้าฝ่ายผลิตแห่งประเทศไทย (กฟผ.) โครงการพัฒนาระเบียงเศรษฐกิจพิเศษภาคตะวันออก ศาลปกครอง สำนักงานอัยการสูงสุด ศาลยุติธรรม สำนักงานคณะกรรมการกฤษฎีกา คณะกรรมการปฏิรูปประเทศด้านทรัพยากรธรรมชาติและสิ่งแวดล้อม และคณะกรรมาธิการการต่างประเทศ สภานิติบัญญัติแห่งชาติ เรายังได้พบกับเจ้าหน้าที่จากหน่วยงานต่างๆ ในระดับจังหวัดที่สงขลา เชียงใหม่ ขอนแก่น และสมุทรสาคร อีกด้วย

นอกจากนี้ ในระหว่างการประชุมที่จัดขึ้นในกรุงเทพฯ สงขลา เชียงใหม่ ขอนแก่น และสมุทรสาคร เราได้พบกับตัวแทนจากกลุ่มชนเผ่าพื้นเมือง (ชนกลุ่มน้อยทางชาติพันธุ์) และตัวแทนองค์กรประชาสังคม นักปกป้องสิทธิมนุษยชน ผู้ได้รับผลกระทบ แรงงานข้ามชาติ และนักวิชาการ รวมกว่า 250 คน เจ้าหน้าที่ของสำนักงานสหประชาชาติประจำประเทศไทย คณะกรรมการสิทธิมนุษยชนแห่งชาติ ตลาดหลักทรัพย์แห่งประเทศไทย หอการค้าไทยและสภาหอการค้าแห่งประเทศไทย สภาอุตสาหกรรมแห่งประเทศไทย สมาคมธนาคารไทย สมาคมธุรกิจการท่องเที่ยวและในภาคการประมง สมาชิกของสมาคมเครือข่ายโกลบอลคอมแพ็กแห่งประเทศไทย รวมถึงกิจการธุรกิจที่ได้มาแลกเปลี่ยนประสบการณ์กับคณะทำงานฯ

ในแถลงการณ์ของเรา เราได้กล่าวถึงข้อสังเกตเบื้องต้นจากภารกิจการเยือน รายงานภารกิจอย่างเป็นทางการที่จะนำเสนอต่อที่ประชุมคณะมนตรีสิทธิมนุษยชนแห่งสหประชาชาติครั้งที่ 41 ในเดือนมิถุนายน 2562 จะมีข้อสังเกตและข้อเสนอแนะเพิ่มเติม

**บริบทโดยทั่วไป**

เมื่อไม่นานมานี้ รัฐบาลประกาศสิทธิมนุษยชนเป็นวาระแห่งชาติเพื่อที่จะขับเคลื่อนนโยบายประเทศไทย 4.0 และส่งเสริมการพัฒนาที่ยั่งยืน ยุทธศาสตร์เศรษฐกิจ “ประเทศไทย 4.0” กำหนดเป้าหมายที่จะไปให้ถึงภายในปี 2575 เพื่อทำให้ประเทศไทยกลายเป็นประเทศรายได้สูงและลดความเหลื่ิอมล้ำทางสังคม ในการส่งเสริมการเติบโตทางเศรษฐกิจ รัฐบาลกำลังผลักดันโครงการสำคัญๆ เช่น โครงการพัฒนาระเบียงเศรษฐกิจพิเศษภาคตะวันออกและโครงการเศรษฐกิจพิเศษต่างๆ

ตั้งแต่ปี 2557 ประเทศไทยมีรัฐบาลทหารชั่วคราวภายใต้คณะรักษาความสงบแห่งชาติ (คสช.) โดยมีพล.อ. ประยุทธ์ จันทร์โอชาเป็นนายกรัฐมนตรี มีการประกาศที่จะจัดให้มีการเลือกตั้งภายใต้รัฐธรรมนูญฉบับปี 2560 และเปลี่ยนกลับไปสู่รัฐบาลพลเรือนในต้นปี 2562

ในการสัมมนาเมื่อวันที่ 31 พฤษภาคม 2560 (และในอีกหลายโอกาสในเวลาต่อมา) นายกรัฐมนตรีให้คำมั่นต่อสาธารณะที่จะนำหลักการชี้แนะว่าด้วยธุรกิจกับสิทธิมนุษยชนของสหประชาชาติมาปฏิบัติ การให้คำมั่นจากระดับสูงสุดทางการเมืองเช่นนี้เป็นเรื่องที่น่ายกย่อง ในการขับเคลื่อนต่อไป รัฐบาลควรจะต่อยอดจากความก้าวหน้าที่เกิดขึ้นและทำให้คำมั่นสัญญาสอดคล้องกับปฏิบัติการที่เป็นรูปธรรมต่อไป

**การมีส่วนร่วมของกิจการธุรกิจในวาระธุรกิจกับสิทธิมนุษยชนและหลักการชี้แนะว่าด้วยธุรกิจกับสิทธิมนุษยชนของสหประชาชาติ**

จากการประชุมหารือกับตัวแทนจากภาคธุรกิจ เราสังเกตว่าแม้ว่าวาระธุรกิจกับสิทธิมนุษยชนยังคงเป็นเรื่องใหม่ แต่ก็มีการให้ความสนใจและตระหนักในความสำคัญของเรื่องนี้มากขึ้นเรื่อยๆ โดยเฉพาะในบรรดาบริษัทขนาดใหญ่ที่สัมพันธ์กับตลาดโลก เราได้เรียนรู้เกี่ยวกับความริเริ่มต่างๆ เช่น ประมวลจริยธรรมของหอการค้าไทยและจรรยาบรรณของสภาอุตสาหกรรมแห่งประเทศไทย เราสนับสนุนให้มีการผสานกรอบคิดที่มีอยู่แล้วเหล่านี้เข้ากับหลักการชี้แนะว่าด้วยธุรกิจกับสิทธิมนุษยชนของสหประชาชาติ ที่ตลาดหลักทรัพย์แห่งประเทศไทย เรายังได้เรียนรู้อีกด้วยว่าบริษัทสำคัญของไทยจำนวนมากปรากฏอยู่ในดัชนีวัดความยั่งยืนระดับโลกต่างๆสมาคมอุตสาหกรรมและสมาคมเครือข่ายโกลบอลคอมแพ็กประเทศไทยควรมีบทบาทแข็งขันมากขึ้นในการเผยแพร่หลักการชี้แนะว่าด้วยธุรกิจกับสิทธิมนุษยชนของสหประชาชาติและดูแลให้มีการนำไปปฏิบัติในหมู่สมาชิกทั้งในประเทศไทยและต่างประเทศ

เราเสนอแนะว่าควรให้ความสำคัญมากขึ้นกับความสัมพันธ์ระหว่างบริษัทขนาดใหญ่และห่วงโซ่อุปทานของบริษัท รวมถึงการจัดจ้างบริการภายนอกและการรับเหมาช่วงที่อาจก่อผลกระทบที่ไม่พึงประสงค์ต่อสิทธิมนุษยชน เราได้รับฟังมาว่าบริษัทบางแห่งจัดจ้างบริการภายนอกในเรื่องที่มีความเสี่ยงด้านสิทธิมนุษยชน หลักการชี้แนะว่าด้วยธุรกิจกับสิทธิมนุษยชนของสหประชาชาติระบุชัดแจ้งว่าบริษัทยังคงต้องรับผิดชอบต่อผลกระทบด้านสิทธิมนุษยชนในห่วงโซ่อุปทานของตน

**รัฐในฐานะผู้กระทำการทางเศรษฐกิจ**

เรามีความยินดีที่ได้ทราบว่ารัฐบาลได้สั่งการให้รัฐวิสาหกิจ 55 แห่งของประเทศ ซึ่งเป็นส่วนหนึ่งของกิจการขนาดใหญ่ที่สุดของประเทศ แสดงความเป็นผู้นำในการปฏิบัติที่สอดคล้องกับหลักการชี้แนะว่าด้วยธุรกิจกับสิทธิมนุษยชนของสหประชาชาติ บัดนี้คำมั่นดังกล่าวจำเป็นต้องมีแนวทางปฏิบัติที่เป็นรูปธรรมและแรงจูงใจ เช่น ตัวชี้วัดการดำเนินการว่ารัฐวิสาหกิจป้องกันและบรรเทาความเสี่ยงและผลกระทบด้านสิทธิมนุษยชนอย่างไร

รัฐไม่เพียงแต่มีพันธกรณีที่จะต้องให้ความคุ้มครองบุคคลจากการละเมิดสิทธิมนุษยชนโดยบรรษัทธุรกิจเท่านั้น แต่ยังต้องทำให้เห็นเป็นตัวอย่างและดูแลให้รัฐวิสาหกิจเคารพสิทธิมนุษยชนอย่างสมบูรณ์อีกด้วย[[1]](#footnote-1) ในฐานะที่เป็นส่วนหนึ่งของหน้าที่ในการให้ความคุ้มครองสิทธิมนุษยชน รัฐบาลควรกำหนดความคาดหวังอย่างชัดเจนให้รัฐวิสาหกิจและธุรกิจอื่นของไทยต้องเคารพสิทธิมนุษยชนขณะดำเนินการในประเทศไทย รวมถึงที่ดำเนินการในต่างประเทศโดยบริษัทลูก ผู้รับจ้างตามสัญญาหรือกิจการร่วม เรามีความยินดีที่หน่วยงานที่ดูแลรัฐวิสาหกิจกำลังปรับแนวปฏิบัติธรรมาภิบาลของบรรษัทให้สอดคล้องกับแนวทางปฏิบัติว่าด้วยรัฐวิสาหกิจขององค์การความร่วมมือทางเศรษฐกิจและการพัฒนา

นอกจากนี้ เรายังสนับสนุนให้รัฐบาลส่งเสริมให้บรรษัทเคารพสิทธิมนุษยชนผ่านการจัดซื้อจัดจ้างภาครัฐและการทูตทางเศรษฐกิจ (economic diplomacy)รวมถึงในการส่งเสริมการตรวจสอบด้านสิทธิมนุษยชน (due diligence) โดยบริษัทไทยที่เกี่ยวข้องในเมกะโปรเจคในภูมิภาคอาเซียน รัฐบาลควรพิจารณาบูรณาการสิทธิมนุษยชนเข้าไว้ในการทำข้อตกลงทางการค้าหรือการลงทุนในอนาคตด้วย

**ความเสี่ยงด้านสิทธิมนุษยชนและผลกระทบที่เกี่ยวเนื่องกับโครงการพัฒนา**

เราได้เรียนรู้เกี่ยวกับข้อกังวลและความเสี่ยงด้านสิทธิมนุษยชนบางประการเกี่ยวกับโครงการพัฒนาขนาดใหญ่ รวมถึงผลกระทบของเมกะโปรเจคที่ส่งเสริมโดยบริษัทของไทยและการลงทุนของไทยในประเทศอื่นๆ ในภูมิภาค จากการประชุมพบปะที่จัดขึ้นกับผู้มีส่วนได้เสียหลากหลายทั่วประเทศ ได้ปรากฏรูปแบบของความเสี่ยงและข้อท้าทายขึ้น ซึ่งชี้ให้เห็นถึงปัญหาที่เป็นระบบ และเน้นถึงความสำคัญที่จะต้องมีมาตรการป้องกันและกระบวนการเกี่ยวกับการประเมินผลกระทบที่ได้รับการพัฒนาปรับปรุงให้ดีขึ้น และต้องมีการปรึกษาหารือกับชุมชนที่ได้รับผลกระทบจากการพัฒนา

*การประเมินผลกระทบทางสิ่งแวดล้อมและทางสังคม*

ประเด็นที่ถูกหยิบยกขึ้นมาพูดคุยกับเราซ้ำๆ เป็นเรื่องความจำเป็นที่จะต้องเสริมสร้างกระบวนการการประเมินผลกระทบที่มีอยู่ในปัจจุบันให้เข้มแข็งขึ้นในบริบทของโครงการพัฒนาขนาดใหญ่ ได้มีการนำเสนอบางกรณีเฉพาะขึ้นมาที่เกี่ยวกับโครงการก่อสร้างโครงสร้างพื้นฐาน เหมืองแร่ และพลังงาน ซึ่งสอดคล้องกันกับข้อมูลที่ได้รับจากคณะกรรมการสิทธิมนุษยชนแห่งชาติ จากข้อร้องเรียน 2,119 กรณีเกี่ยวกับผลกระทบสิทธิมนุษยชนที่เกี่ยวกับธุรกิจที่คณะกรรมการสิทธิฯ ได้รับตั้งแต่ปี 2554 เป็นต้นมา (จากกรณีร้องเรียนทั้งหมด 10,824 กรณี) ผลกระทบสามประเภทที่เกิดขึ้นบ่อยที่สุดเกี่ยวกับ 1) ผลกระทบจากมลพิษทางสิ่งแวดล้อมต่อสุขภาพของมนุษย์ 2) การบังคับชุมชนโยกย้ายถิ่นฐานโดยไม่มีการชดเชยหรือมีแต่ไม่เพียงพอ และ 3) การขาดการปรึกษาหารือสาธารณะหรือมีการปรึกษาหารือไม่เพียงพอกับชุมชนที่ได้รับผลกระทบจากโครงการพัฒนาขนาดใหญ่

ปัญหาหลักประการหนึ่งที่ถูกหยิบยกขึ้นมาพูดกับคณะทำงานฯ อยู่เสมอคือการที่การประเมินผลกระทบทางสิ่งแวดล้อมและผลกระทบทางสิ่งแวดล้อมและสุขภาพ (EIAs/EHIAs) และกระบวนการปรึกษาหารือสาธารณะที่เกี่ยวข้อง ดำเนินการโดยที่ปรึกษาเอกชนที่ว่าจ้างโดยบริษัทที่ส่งเสริมโครงการนั้นๆ แม้ว่าบริษัทที่ปรึกษาที่ทำการประเมินผลกระทบทางสิ่งแวดล้อมและทางสุขภาพจะต้องเลือกมาจากบัญชีบริษัทที่ขึ้นทะเบียนไว้ 70 บริษัทที่ได้รับการรับรองโดยสำนักงานนโยบายและแผนทรัพยากรธรรมชาติและสิ่งแวดล้อม (สผ.) แต่ก็มีความเข้าใจกันโดยทั่วไปว่าบริษัทที่ปรึกษามีธรรมชาติที่จะลำเอียงให้โครงการได้รับการอนุมัติ สมาชิกชุมชนบางคนได้เล่าให้เราฟังถึงกรณีที่ฝ่ายต่างๆ ที่เกี่ยวข้องถูกกันไม่ให้เข้าร่วมกระบวนการปรึกษาหารือและประชาพิจารณ์ ซึ่งเป็นการเสริมความเข้าใจว่ากระบวนการมีความลำเอียงขึ้นไปอีก

คณะทำงานฯ ยังได้รับฟังข้อกังวลว่าการผลักดันให้ดึงดูดการลงทุนอาจจะบั่นทอนการประเมินผลกระทบที่มีประสิทธิภาพได้ เช่น โดยการยกเว้นไม่ต้องทำการประเมิน และโดยการให้มีระบบการอนุมัติโครงการแบบเร่งรัด (fast track) มีการอ้างถึงคำสั่งหัวหน้าคสช.ที่ 9/2559 (7 มีนาคม 2559) ที่มุ่งเป้าให้กระบวนการพิจารณาโครงการงานสาธารณะบางโครงการทำได้อย่างรวดเร็วโดยการอนุญาตให้หน่วยราชการหรือหน่วยงานอื่นของรัฐเสนอคณะรัฐมนตรีเพื่อพิจารณาอนุมัติให้ดำเนินการโครงการก่อนที่การศึกษาผลกระทบทางสิ่งแวดล้อม/สุขภาพจะดำเนินการเสร็จสิ้นก็ได้

ในจังหวัดสงขลา เราได้พบกับเจ้าหน้าที่ท้องถิ่นและสมาชิกของชุมชนต่างๆ เพื่อเรียนรู้เกี่ยวกับข้อกังวลและการประท้วงโครงการโรงไฟฟ้าถ่านหินของการไฟฟ้าฝ่ายผลิตแห่งประเทศไทย (กฟผ.) สมาชิกของชุมชนบอกกับเราว่า การประชาพิจารณ์โครงการในปี 2558 จัดขึ้นภายใต้การควบคุมความปลอดภัยอย่างเข้มงวด และสมาชิกของชุมชนจำนวนหนึ่งที่ต่อต้านโครงการถูกห้ามไม่ให้เข้าร่วมการประชาพิจารณ์ คนที่ต่อต้านโครงการยื่นข้อร้องเรียนไปยังคณะกรรมการสิทธิมนุษยชนแห่งชาติ และได้ชุมนุมประท้วงหลายครั้ง รวมถึงการเดินขบวนเพื่อยื่นข้อร้องเรียนต่อนายกรัฐมนตรีที่ทำให้สมาชิก 17 คนถูกจับกุม นอกจากนี้ยังมีการประท้วงในกรุงเทพฯ อีกด้วย

ในการสนองตอบต่อข้อกังวลของผู้ที่คัดค้านโครงการ ในวันที่ 30 มกราคม 2561 นายกรัฐมนตรีได้มีคำสั่งชะลอโครงการโรงไฟฟ้าไว้ก่อน และต่อมาในวันที่ 20 กุมภาพันธ์ 2561 รัฐมนตรีกระทรวงพลังงานได้ลงนามในบันทึกข้อตกลงร่วมกัน (เอ็มโอยู) ว่า 1) ให้ถอนรายงานผลกระทบสิ่งแวดล้อมและสุขภาพ (EHIA) ของโรงไฟฟ้าถ่านหินกระบี่และโรงไฟฟ้าถ่านหินสงขลา 2) กระทรวงพลังงานจะจัดทำรายงานการประเมินผลกระทบสิ่งแวดล้อมเชิงยุทธศาสตร์ (Strategic Environmental Assessment - SEA) โดยผู้เชี่ยวชาญอิสระที่เป็นที่ยอมรับโดยทั้งสองฝ่าย เพื่อพิจารณาความเหมาะสมในการสร้างโรงไฟฟ้าถ่านหินในพื้นที่เหล่านี้ และ 3) กฟผ.จะต้องยุติโครงการโดยถาวรหากผลรายงานการประเมินผลกระทบสิ่งแวดล้อมเชิงยุทธศาสตร์ไม่ได้รับความเห็นชอบ ด้วยพัฒนาการเช่นนี้ที่เป็นท่าทีปรองดองกับชุมชนที่ได้รับผลกระทบ เราขอส่งเสริมให้รัฐบาลไทยพิจารณายุติการดำเนินคดีต่อประชาชนทั้ง 17 คน (ซึ่งรวมถึงผู้เยาว์หนึ่งคน)

เราตั้งข้อสังเกตด้วยความสนใจว่า กลไกการประเมินผลกระทบทางสิ่งแวดล้อมเชิงยุทธศาสตร์เป็นวิธีหนึ่งในการปรับปรุงการประเมินผลกระทบ โดยการดูแลให้มีการประเมินอย่างเป็นอิสระโดยมีการปรึกษาหารืออย่างมีความหมายกับชุมชนที่ได้รับผลกระทบ เราชื่นชมความเข้าใจที่คณะกรรมการปฏิรูปประเทศด้านทรัพยากรธรรมชาติและสิ่งแวดล้อมมีว่ามีความจำเป็นที่จะต้องเปลี่ยนกระบวนทัศน์เพื่อให้มีกระบวนการแนวราบจากล่างขึ้นบนที่มีส่วนร่วม ที่จะเสริมอำนาจของประชาชนและชุมชน และทำให้ประชาชนมีเครื่องมือที่ถูกต้องในการมีส่วนร่วมอย่างมีประสิทธิภาพ เรายังขอสนับสนุนให้มีวิธีการประเมินความยั่งยืนแบบเป็นองค์รวมที่มีทั้งมิติด้านสังคมและสิทธิมนุษยชน และคำนึงถึงความเสี่ยงที่เฉพาะในแต่ละภาคส่วนด้วย

*เขตเศรษฐกิจพิเศษ*

แผนการจัดตั้งเขตเศรษฐกิจพิเศษ 10 แห่งใน 10 จังหวัด แสดงให้เห็นถึงความเสี่ยงและผลกระทบด้านสิทธิมนุษยชนอีกประการที่จะต้องได้รับการแก้ไข และแสดงถึงโอกาสในการจัดปรับนโยบายและการปฏิบัติให้เข้ากับหลักการชี้แนะฯ ของสหประชาชาติ และแนวปฏิบัติที่ดีสากลต่างๆ

เขตเศรษฐกิจพิเศษพยายามที่จะดึงดูดการลงทุนจากต่างชาติผ่านทางชุดมาตรการจูงใจทางภาษีและทางอื่นๆ ในอุตสาหกรรมที่ต้องใช้แรงงานเข้มข้นบางอย่าง เช่น อุตสาหกรรมสิ่งทอและเครื่องนุ่งห่ม และการแปรรูปผลิตภัณฑ์เกษตรและประมง เขตเศรษฐกิจพิเศษยังโฆษณาว่ามีการเข้าถึงแรงงานข้ามชาติจากประเทศเพื่อนบ้านได้ง่ายด้วย

เราได้รับฟังข้อกังวลเรื่องที่การเวนคืนยึดที่ดินและการตัดสินใจเกี่ยวกับสถานที่ตั้งของเขตเศรษฐกิจพิเศษทั้ง 10 แห่งได้ทำโดยการใช้คำสั่งฝ่ายบริหาร ซึ่งมีการปรึกษาหารือกับชุมชนที่ได้รับผลกระทบอย่างจำกัด เนื่องจากเขตเศรษฐกิจพิเศษจะต้องมีการโยกย้ายประชาชน จึงเป็นสิ่งสำคัญที่จะต้องดูแลให้การโยกย้ายเหล่านั้นกระทำในแบบที่สอดคล้องกับสิทธิมนุษยชน ประชาชนและชุมชนที่กำลังอาศัยอยู่ในพื้นที่ที่ถูกประกาศเป็นเขตเศรษฐกิจพิเศษจะต้องได้รับการปรึกษาหารือและต้องได้รับค่าชดเชยที่เป็นธรรม โดยสอดคล้องกับหลักการและแนวทางต่างๆ ของสหประชาชาติว่าด้วยการไล่ที่และการพลัดถิ่นที่เกิดจากการพัฒนา ประชาชนและชุมชนต่างๆ ที่อาศัยอยู่บนที่ดินและมีวิถีชีวิตที่พึ่งพาที่ดินที่จะถูกนำไปใช้เป็นเขตเศรษฐกิจพิเศษจะต้องไม่ถูกมองว่าเป็นผู้บุกรุกแม้ว่าประชาชนเหล่านั้นอาจไม่มีโฉนดที่ดินก็ตาม

เราเสนอแนะว่า เขตเศรษฐกิจพิเศษควรจะได้รับการพิจารณาว่าเทียบเท่ากับรัฐวิสาหกิจ โดยจะต้องปฏิบัติตามมาตรฐานสูงสุดเรื่องธรรมาภิบาลและแนวปฏิบัติของบรรษัท ความมุ่งมั่นในการนำหลักการชี้แนะฯ ของสหประชาชาติไปใช้ควรจะปรากฏอยู่ในวิธีการจัดตั้งและบริหารจัดการเขตเศรษฐกิจพิเศษ

*การลงทุนของไทยในต่างประเทศ*

เราได้เรียนรู้ว่าบริษัทและนักลงทุนของไทยกำลังส่งเสริมเมกะโปรเจคหลายโครงการในประเทศเพื่อนบ้านในภูมิภาคอาเซียน สำหรับเรื่องนี้ มีการยกข้อกังวลเกี่ยวกับความเสี่ยงเรื่องผลกระทบทางสิทธิมนุษยชนที่สูงขึ้นในประเทศที่มีกรอบการกำกับดูแลและมาตรการป้องกันต่างๆ อ่อนแอ

เราขอส่งเสริมให้รัฐบาลและบริษัทของไทยเร่งความพยายามในการระบุชี้ จัดการ และป้องกันการละเมิดสิทธิมนุษยชนที่เกี่ยวโยงกับการลงทุนของไทยในต่างประเทศ รวมถึงในเรื่องการเข้าถึงกลไกการจัดการข้อร้องทุกข์ที่มีประสิทธิผล เพียงการปฏิบัติตามกฎหมายของประเทศที่กิจการตั้งอยู่ซึ่งอาจจะเป็นกรอบกฎหมายที่อ่อนหรือไม่เพียงพอนั้นไม่พอสำหรับการป้องกันและบรรเทาผลกระทบทางสิทธิมนุษยชน

**นักปกป้องสิทธิมนุษยชนและพื้นที่ภาคพลเมือง**

องค์กรประชาสังคมและนักปกป้องสิทธิมนุษยชนมีบทบาทสำคัญในการส่งเสริมความเคารพสิทธิมนุษยชนของภาคธุรกิจและเสริมสร้างความพร้อมรับผิดของบรรษัท ทั้งรัฐบาลและธุรกิจของไทยควรถือว่าองค์กรประชาสังคมและนักปกป้องสิทธิมนุษยชนเป็น “หุ้นส่วนสำคัญ” และทำงานกับพวกเขาอย่างสร้างสรรค์เพื่อป้องกัน บรรเทาและเยียวยาผลกระทบไม่พึงประสงค์ด้านสิทธิมนุษยชน

ในระหว่างการเยือน องค์กรประชาสังคมและนักปกป้องสิทธิมนุษยชนได้ระบุข้อกังวลเกี่ยวกับพื้นที่จำกัดในการใช้สิทธิตามรัฐธรรมนูญ ประเด็นต่างๆ อย่างเช่น การจำกัดการชุมนุมในที่สาธารณะ การห้ามการชุมนุมประท้วงโดยสงบ การใช้วิธีการ “ปรับทัศนคติ” และการฟ้องร้องดำเนินคดียุทธศาสตร์เพื่อปิดปาก (SLAPP) เป็นผลจากการกระทำของทั้งหน่วยงานรัฐและธุรกิจ

เรามีความกังวลว่าคำสั่งคสช.ที่เกี่ยวข้องมักก่อให้เกิดการจำกัดสิทธิของประชาชนที่ได้รับผลกระทบที่จะแสดงออกโดยชอบธรรมและในการประท้วงโดยสงบโดยปราศจากเหตุผลสมควรและไร้หลักประกัน เรารับฟังจากคนในชุมชนจากทั่วประเทศถึงการที่พวกเขาถูกทหารเรียกไปพบเพื่อ “ปรับทัศนคติ” ที่มีจุดมุ่งหมายเพื่อให้พวกเขาหยุดแสดงออกเกี่ยวกับผลกระทบของการดำเนินธุรกิจและโครงการพัฒนาต่างๆ การกระทำเช่นนี้สร้างบรรยากาศของการข่มขู่และไม่ได้ช่วยแก้ไขปัญหาขัดแย้งในสังคม เราจึงขอเรียกร้องให้รัฐบาลดูแลว่าคำสั่งคสช.ในระหว่างที่มีผลบังคับใช้นี้ จะไม่จำกัดพื้นที่พลเมืองโดยสอดคล้องกับพันธกรณีด้านสิทธิมนุษยชนที่ประเทศไทยมีกับนานาประเทศ

รัฐบาลยังควรดูแลว่าการฟ้องหมิ่นประมาทจะไม่ถูกธุรกิจนำมาใช้เป็นเครื่องมือบั่นทอนสิทธิและเสรีภาพอันชอบธรรมของผู้ได้รับผลกระทบ องค์กรประชาสังคมและนักปกป้องสิทธิมนุษยชน เรารับทราบข้อเสนอแก้ไขมาตรา 161/1 ของประมวลกฎหมายวิธีพิจารณาความอาญาและกฎหมายคุ้มครองพยาน รวมถึงความริเริ่มในการจัดทำแนวทางปฏิบัติเพื่อคุ้มครองนักปกป้องสิทธิมนุษยชน ความพยายามดำเนินการเหล่านี้เป็นโอกาสอันดีสำหรับรัฐบาลไทยที่จะได้จัดการกับข้อกังวลเกี่ยวกับพื้นที่พลเมืองที่หดแคบลงไป อย่างไรก็ตาม เพื่อให้บังเกิดผล หน่วยงานรัฐทั้งหมดที่รับผิดชอบการดำเนินการดังกล่าวควรทำงานร่วมกับผู้ได้รับประโยชน์อย่างสร้างสรรค์และตราบทบัญญัติที่ตอบต่อข้อกังวลที่ชอบธรรมทั้งหมด

พนักงานอัยการและสำนักงานอัยการสูงสุดควรใช้ดุลพินิจภายใต้มาตรา 21 ของพ.ร.บ.องค์กรอัยการและพนักงานอัยการ พ.ศ. 2553 อย่างกวดขันระมัดระวังเพื่อกลั่นกรองคดีหมิ่นประมาททางอาญาที่อาจมีจุดมุ่งหมายเพื่อกลั่นแกล้งนักปกป้องสิทธิมนุษยชน

**การค้ามนุษย์และการใช้แรงงานบังคับ**

เราได้ทราบถึงความพยายามของรัฐบาลในการจัดการแก้ไขปัญหาการละเมิดสิทธิมนุษยชนเกี่ยวกับการค้ามนุษย์และการใช้แรงงานบังคับ หลังจากเกิดกรณีการละเมิดในเรื่องดังกล่าวที่ได้รับความสนใจจากนานาประเทศ

ประเทศไทยเป็นหนึ่งในผู้ส่งออกอาหารทะเลรายใหญ่ที่สุดของโลก และการยื่นคำขู่ที่จะห้ามการส่งออกและแรงกดดันจากผู้บริโภคและเครือธุรกิจกระตุ้นให้เกิดการออกกฎหมายและมาตรการใหม่ๆ อย่างรวดเร็วเพื่อขจัดการใช้แรงงานบังคับในอุตสาหกรรมการประมงและแปรรูปอาหารทะเล ซึ่งเป็นภาคอุตสาหกรรมที่มีการจ้างคนงานมากกว่า 400,000 คน ราวครึ่งหนึ่งเป็นแรงงานข้ามชาติจากเมียนมาร์

เรามีความยินดีกับการดำเนินการอย่างเฉียบขาดของรัฐบาลในการกำหนดให้มีการจดทะเบียนเรือประมงพาณิชย์ทุกลำ มีระบบใหม่ในการควบคุมการแจ้งเรือเข้า-ออกจากท่าและการตรวจแรงงานที่รัดกุมเข้มแข็งขึ้น และการเพิ่มโทษปรับสำหรับการไม่ปฏิบัติตามกฎหมายแรงงานและประมง นอกจากนี้ยังมีการดำเนินการโดยสมาคมอุตสาหกรรมที่นำโดยสมาคมอุตสาหกรรมทูน่าไทยที่กำหนดให้สมาชิกต้องรับหลักจรรยาบรรณว่าด้วยการปฏิบัติด้านแรงงานที่มีจริยธรรม รวมถึงการให้คำมั่นที่จะติดตามตรวจสอบการปฏิบัติที่สอดคล้องกับมาตรฐานของผู้จัดหาสินค้า หน่วยงานรัฐและสมาคมธุรกิจยังได้เปิดช่องทางสำหรับการปรึกษาหารือกับสหภาพแรงงานและองค์กรของแรงงานข้ามชาติอีกด้วย

เราสังเกตว่าความเสี่ยงของการบังคับใช้แรงงานและการค้ามนุษย์ยังปรากฏในภาคอุตสาหกรรมอื่นในประเทศไทยด้วย เช่น ภาคการเกษตรและการก่อสร้าง ที่มีแรงงานข้ามชาติทำงานเป็นจำนวนมาก เราจึงขอเรียกร้องให้รัฐบาลนำมาตรการที่ใช้กับภาคการประมงมาดำเนินการดูแลสภาพแรงงานในภาคอุตสาหกรรมอื่น และพิจารณากำหนดให้ธุรกิจในภาคที่มีความเสี่ยงสูงให้ทำการตรวจสอบและรายงานเกี่ยวกับสิทธิมนุษยชนตามหลักการชี้แนะว่าด้วยธุรกิจกับสิทธิมนุษยชนของสหประชาชาติ

**แรงงานข้ามชาติ**

ฝ่ายต่างๆ ที่เกี่ยวข้องจำนวนมากหยิบยกข้อกังวลเกี่ยวกับแรงงานข้ามชาติที่มีสถานะผิดกฎหมาย โดยเฉพาะผู้ที่อยู่ในสภาวะเสี่ยงต่อการถูกละเมิดเนื่องจากปัจจัยอย่างเช่น การไม่รู้หนังสือ อุปสรรคทางภาษา การไม่มีเอกสารประจำตัว

เราได้รับทราบเกี่ยวกับการดำเนินการของรัฐบาลที่จะมีแผนประกันสุขภาพและประกันสังคมแก่แรงงานข้ามชาติและทำให้แรงงานฯ ที่ไม่มีเอกสารได้มีสถานะที่ถูกกฎหมายด้วยการบริการลงทะเบียนแบบคราวเดียวเสร็จ เราได้ไปเยี่ยมชมศูนย์บริการดังกล่าวแห่งหนึ่งที่ผู้ใช้บริการต้องต่อแถวรอเป็นเวลานานหลายวัน ถึงแม้ว่ารัฐบาลจะได้พยายามอย่างดีที่สุดแล้วก็ตาม แต่กระบวนการพิสูจน์สัญชาติสำหรับแรงงานข้ามชาติจำนวนมากยังไม่สามารถเสร็จสิ้นได้ภายในกำหนดวันที่ 31 มีนาคม 2561 เราขอเรียกร้องให้รัฐบาลพิจารณาขยายเวลาหรือหาวิธีการที่สะดวกอื่นๆ ในการดำเนินการกับกรณีที่ยังเหลือ

เราได้รับทราบว่าภาคเอกชนมักจ้างแรงงานข้ามชาติผ่านทางบริษัทรับเหมาช่วงเพื่อจะได้ลดความเสี่ยงที่จะถูกตรวจพบและลดความรับผิดทางกฎหมาย เนื่องจากสภาพการทำงานที่อันตรายของงานประมง การเกษตรและการก่อสร้าง รัฐบาลควรพิจารณากำหนดให้ธุรกิจต่างๆ ทำการตรวจสอบและรายงานเกี่ยวกับสิทธิมนุษยชนตามหลักการชี้แนะว่าด้วยธุรกิจกับสิทธิมนุษยชนของสหประชาชาติและดูแลให้แรงงานข้ามชาติที่ได้รับบาดเจ็บขณะทำงานได้รับสิทธิประโยชน์ที่จะให้การชดเชยแก่แรงงานและสิทธิประโยชน์ของประกันสังคม

การทุจริตยังคงเป็นความเสี่ยงที่มีอยู่ในกระบวนการจัดหางานแรงงานข้ามชาติเราได้รับฟังมาว่าแรงงานข้ามชาติต้องจ่ายค่าธรรมเนียมราคาแพงแก่นายหน้าในกระบวนการจัดหางาน ควรมีการดำเนินมาตรการต่างๆ เพื่อจัดการปัญหาทุจริต เช่น การสนับสนุนนโยบาย “ปลอดค่าธรรมเนียมการจัดหางาน” ในกระบวนการจ้างงานและจัดตั้งระบบคุ้มครองสำหรับผู้ชี้เบาะแสการทุจริต

รัฐบาลควรเสริมสร้างอำนาจให้กับแรงงานข้ามชาติ เช่นว่าให้พวกเขามีเสรีภาพในการรวมตัวและการเจรจาต่อรองร่วม เราจึงขอเรียกร้องให้รัฐบาลให้สัตยาบันอนุสัญญาของไอแอลโอฉบับที่ 87 และ 98 แรงงานข้ามชาติทุกคนควรได้รับข้อมูลข่าวสารเกี่ยวกับสิทธิของตนและสายด่วนร้องเรียนปัญหาเมื่อมาถึงประเทศไทยในภาษาของตนเอง

**ผู้พิการ**

เราได้รับแจ้งว่าประชากรไทย 1.567 ล้านคนหรือประมาณร้อยละ 2.41 เป็นผู้พิการ และได้มีการดำเนินมาตรการบางประการในช่วงไม่กี่ปีที่ผ่านมาเพื่อส่งเสริมการนำผู้พิการเข้ามาในตลาดแรงงาน ประเทศไทยได้ให้สัตยาบันอนุสัญญาสหประชาชาติว่าด้วยสิทธิคนพิการเมื่อปี 2549 และในปี 2550 ได้ออกพ.ร.บ.ส่งเสริมและพัฒนาคุณภาพชีวิตคนพิการ (แก้ไขเพิ่มเติมปี 2556) ที่มีวิธีการบนฐานสิทธิในเรื่องการรวมคนพิการไว้ในสังคม แม้ว่าเราจะได้รับทราบเกี่ยวกับข้อท้าทายมากมายที่ผู้พิการต้องเผชิญในการเข้าถึงตลาดแรงงาน รวมถึงการไม่สามารถเข้าถึงสถานที่ทำงานและระบบขนส่งสาธารณะได้เพียงพอ เรายินดีกับชุดขั้นตอนต่างๆ ที่มีการดำเนินการเพื่อแก้ไขอุปสรรคเหล่านั้นและเพื่อสร้างแรงจูงใจให้แก่ธุรกิจในการรับผู้พิการเข้าทำงาน หนึ่งในมาตรการเหล่านั้นคือระบบโควต้าที่นำมาใช้ในปี 2551 ที่กำหนดให้บริษัทเอกชนต้องจ้างผู้พิการหนึ่งคนต่อพนักงาน 100 คน บริษัทที่ไม่ปฏิบัติตามข้อกำหนดนี้จะต้องจ่ายค่าธรรมเนียมให้แก่กองทุนฟื้นฟูสมรรถภาพคนพิการ

ข้อมูลที่ได้รับจากองค์กรประชาสังคมชี้ว่า ควรจะมีความพยายามมากขึ้นในการใช้กองทุนให้มีประโยชน์กว่านี้ เราได้รับทราบว่ารัฐบาลกำลังพิจารณารูปแบบการจัดการต่างๆ เพื่อที่จะสามารถใช้กองทุนได้อย่างมีประสิทธิภาพมากกว่านี้เพื่อช่วยผู้พิการให้ได้งานทำและเป็นการเสริมสร้างศักยภาพของพวกเขาอย่างแท้จริง

**ผู้ค้าบริการทางเพศ**

คณะทำงานฯ ได้เรียนรู้ว่าผู้ค้าบริการทางเพศโดยเฉพาะในธุรกิจบันเทิงมีความเปราะบางต่อการละเมิดสิทธิมนุษยชนและการค้ามนุษย์เป็นพิเศษ คณะทำงานฯ ชื่นชมมาตรการต่างๆ ที่ได้มีการดำเนินการเพื่อพัฒนาการตรวจและการฝึกอบรมให้แก่เจ้าหน้าที่ผู้บังคับกฎหมายในการตรวจหากรณีการค้ามนุษย์ และในการให้ที่พักและการสนับสนุนแก่เหยื่อ อย่างไรก็ตาม ปัญหาอุปสรรคสำคัญต่อการคุ้มครองผู้ค้าบริการทางเพศจากการละเมิดสิทธิมนุษยชนก็คือลักษณะการทำงานที่หลบๆ ซ่อนๆ และการกำหนดห้ามการค้าบริการเป็นสิ่งผิดกฎหมายตามพ.ร.บ.ป้องกันและปราบปรามการค้าประเวณี

ผู้ค้าบริการทางเพศจำนวนมากในประเทศไทยเป็นแรงงานข้ามชาติจากประเทศเพื่อนบ้านที่ไม่มีเอกสารถูกต้อง ซึ่งสถานะการย้ายถิ่นยิ่งทำให้พวกเขาเปราะบางมากขึ้น ผู้ค้าบริการทางเพศที่อายุต่ำกว่า 18 จะถูกถือว่าเป็นเหยื่อของการค้ามนุษย์โดยอัตโนมัติ และจะได้รับการสนับสนุนเมื่อตรวจพบเจอ แต่ผู้ค้าบริการทางเพศจำนวนมากมีความเสี่ยงที่จะถูกจับหากพวกเขารายงานถึงความรุนแรงและการละเมิดในการจ้างงานต่อเจ้าหน้าที่ เรายังกังวลเกี่ยวกับการประทับตราในหนังสือเดินทางของผู้ค้าบริการทางเพศที่เป็นแรงงานข้ามชาติที่ไม่มีเอกสารถูกต้องที่ระบุว่าพวกเขาเคยถูกปรับจากการค้าประเวณีอีกด้วย

แทนที่จะทำให้ผู้ค้าบริการทางเพศที่เปราะบางเป็นคนผิดกฎหมาย เราขอกระตุ้นให้รัฐบาลไทยเน้นเรื่องการกำกับดูแลธุรกิจบันเทิงให้ดีขึ้น และให้มีการปฏิบัติตามกฎหมายแรงงานอย่างเต็มที่ โดยสอดคล้องกับข้อเสนอแนะเมื่อปี 2550 ของคณะกรรมการว่าด้วยการขจัดการเลือกปฏิบัติต่อสตรี

**มุมมองเพศสภาพต่อธุรกิจกับสิทธิมนุษยชน**

บุคคลทุกคนรวมถึงผู้หญิงถูกถือว่าเท่าเทียมกันตามรัฐธรรมนูญและกฎหมายอื่นๆ ของไทย แต่ในช่วงระหว่างการเยือน เราได้รับทราบว่าผู้หญิงยังคงประสบกับช่องว่างเรื่องค่าแรง การเลือกปฏิบัติ การล่วงละเมิดทางเพศ และความรุนแรงในสถานที่ทำงาน แรงงานหญิงในบางบริบทและสถานการณ์ (เช่น คนทำงานบ้าน แรงงานข้ามชาติ ผู้ค้าบริการทางเพศ) ดูเหมือนจะประสบกับอุปสรรคเฉพาะในการจะมีชีวิตที่เท่าเทียม นอกจากนี้ เรายังได้รับข้อมูลว่าผู้มีความหลากหลายทางเพศ(LGBTI) ในไทยต้องเผชิญกับการเลือกปฏิบัติในการได้รับบริการหรือหางานทำ

เราชื่นชมรัฐบาลที่ออกพ.ร.บ.ความเท่าเทียมระหว่างเพศ พ.ศ. 2558 ซึ่งห้ามการเลือกปฏิบัติบนฐานของเพศหรือเพศสภาพ และให้การคุ้มครองแก่ LGBTI พ.ร.บ.ยังได้กำหนดให้มีกองทุนส่งเสริมความเท่าเทียมระหว่างเพศเพื่อสนับสนุนกิจกรรมต่างๆ ที่มีเป้าในการส่งเสริมความเท่าเทียมทางเพศสภาพ และตั้งคณะกรรมการวินิจฉัยการเลือกปฏิบัติโดยไม่เป็นธรรมระหว่างเพศ เพื่อสืบสวนและให้การเยียวยากรณีการเลือกปฏิบัติทางเพศหรือเพศสภาพ อย่างไรก็ตาม การที่ไม่มีข้อร้องเรียนกรณีการล่วงละเมิดทางเพศตามพ.ร.บ. ฉบับปี 2558 นี้ในช่วงกว่าสองปี ไม่ได้เป็นหลักฐานว่ามีความเท่าเทียมทางเพศสภาพ แตนี่กลับชี้ให้เห็นว่าศักยภาพของกฎหมายใหม่ฉบับนี้ยังไม่ได้บรรลุเต็มที่ รัฐบาลจึงควรจะดำเนินขั้นตอนเพิ่มเติมเพื่อเสริมสร้างความตระหนักเกี่ยวกับพ.ร.บ.ความเท่าเทียมระหว่างเพศ รวมถึงกลไกการร้องเรียนของพ.ร.บ.ด้วย

**ชนกลุ่มน้อยทางชาติพันธุ์**

ประเทศไทยมีความหลากหลายทางประชากรและชาติพันธุ์มากมาย โดยชนกลุ่มน้อยทางชาติพันธุ์ถือเป็นประมาณร้อยละ 15 ของประชากรทั้งหมด แม้ว่ารัฐบาลจะได้รับรองปฏิญญาสหประชาชาติว่าด้วยสิทธิของชนเผ่าพื้นเมืองแล้ว แต่ก็ไม่ได้รับว่าชนกลุ่มน้อยทางชาติพันธุ์เป็นชนเผ่าพื้นเมือง

ประชาชนที่เป็นชนกลุ่มน้อยทางชาติพันธุ์ได้ประโยชน์ทางเศรษฐกิจอย่างจำกัดเนื่องจากส่วนใหญ่ยังคงอยู่ในกลุ่มที่มีสถานะทางเศรษฐกิจและสังคมต่ำกว่าคนไทยอื่นๆ ตัวอย่างเช่น คนที่อยู่ในภาคตะวันออกเฉียงเหนือยังคงเป็นประชากรที่ยากจนที่สุดและมีระดับการศึกษาและมาตรฐานทางสุขภาพต่ำสุด รัฐบาลควรดูแลให้ชนกลุ่มน้อยทางชาติพันธุ์ได้รับความสำคัญในยุทธศาสตร์การพัฒนา นโยบาย และโครงการต่างๆ

เรายังได้เรียนรู้ด้วยว่า ชนกลุ่มน้อยทางชาติพันธุ์ได้รับผลกระทบจากโครงการพัฒนาขนาดใหญ่อย่างไม่สมสัดส่วน โดยได้รับผลกระทบเชิงลบอย่างสำคัญในด้านสิ่งแวดล้อม สิทธิในสุขภาพ และผลกระทบต่อวิถีชีวิตและวัฒนธรรม ข้อกังวลสำคัญที่ชนกลุ่มน้อยทางชาติพันธุ์ (รวมถึงชาวเขา) ระบุนั้นเกี่ยวกับการขาดการปรึกษาหารืออย่างแท้จริงก่อนการเห็นชอบโครงการพัฒนา เราได้รับแจ้งว่าชนกลุ่มน้อยทางชาติพันธุ์ที่เพาะปลูกบนที่ดินมาหลายชั่วอายุคนโดยการทำการเกษตรแบบหมุนเวียน กำลังถูกมองว่าเป็นผู้บุกรุกที่ดิน และถูกทำให้ผิดกฎหมาย ถูกคุกคาม และข่มขู่

เนื่องจากชีวิต วิถีชีวิต และวัฒนธรรม ของกลุ่มชาติพันธุ์นั้นสัมพันธ์แนบแน่นกับที่ดินและทรัพยากรธรรมชาติ นโยบายการจัดการที่ดินและการอนุรักษ์ป่าของรัฐบาลควรจะอยู่บนฐานของการปรึกษาหารืออย่างแท้จริงและการมีส่วนร่วมของชุมชนเหล่านี้ในกระบวนการตัดสินใจ ดังที่บัญญัติไว้ในปฏิญญาสหประชาชาติว่าด้วยชนเผ่าพื้นเมือง

การไร้สัญชาติภายในกลุ่มชาติพันธุ์ยังคงเป็นปัญหาอยู่ มีการประมาณการว่าประเทศไทยมีคนไร้สัญชาติอยู่ประมาณ 486,556 คนจากกลุ่มชาติพันธุ์ต่างๆ ทำให้เป็นการจำกัดเสรีภาพในการเดินทางและการเข้าถึงความยุติธรรมของพวกเขา อย่างไรก็ดี เรารู้สึกยินดีที่รัฐบาลมีความมุ่งมั่นจะยุติภาวะไร้สัญชาติให้ได้ภายในปี 2567 และเรายังยินดีกับการตัดสินใจของคณะรัฐมนตรีที่จะให้สถานะทางกฎหมายและสัญชาติแก่เด็กไร้สัญชาติประมาณ 110,000 คนที่เป็นลูกหลานชาวเขา เราขอส่งเสริมให้รัฐบาลยังคงรักษาความพยายามเช่นนี้ต่อไป และปกป้องสิทธิรวมหมู่ของพวกเขาต่อที่ดินและทรัพยากรธรรมชาติ

**การเข้าถึงการเยียวยา**

ในระหว่างการเยือนของเรา เราได้รับทราบว่าประชาชนและชุมชนต่างๆ ที่ได้รับผลกระทบจากการละเมิดสิทธิมนุษยชนที่เกี่ยวกับธุรกิจ สามารถใช้ช่องทางต่างๆ ในการร้องเรียนหรือแสวงหาการแก้ไขได้ ตั้งแต่การมีสายด่วนเฉพาะไปจนถึงการฟ้องศาลร้องเรียนคณะกรรมการสิทธิมนุษยชนแห่งชาติ และศูนย์ดำรงธรรม แต่ทว่า เหยื่อของการละเมิดสิทธิมนุษยชนโดยบรรษัท (โดยเฉพาะคนที่อยู่ในสภาพเปราะบางหรือมีความเสี่ยงสูง) ดูเหมือนจะต้องดิ้นรนในการให้มีการเยียวยาที่มีประสิทธิผลจากกลไกที่มีอยู่เหล่านี้ อุปสรรคในการเยียวยาที่มีประสิทธิผลมีตั้งแต่ความตระหนักเรื่องสิทธิต่ำ อุปสรรคทางภาษา ค่าใช้จ่ายในการดำเนินคดีความที่สูง การที่คณะกรรมการสิทธิมนุษยชนไม่สามารถออกคำสั่งที่บังคับใช้ได้ พื้นที่ภาคพลเมืองที่จำกัดการจัดการประท้วงร่วมกัน และความกลัวการคุกคามและการดำเนินคดีทางยุทธศาสตร์เพื่อปิดปาก (SLAPP)

ในบริบทเช่นนี้ เราชื่นชมการตั้งกองทุนยุติธรรมมาเป็นเครื่องมือสำคัญในการช่วยให้เหยื่อปกป้องตนเองหรือหาการเยียวยาที่มีประสิทธิผลได้ อย่างไรก็ตาม รัฐบาลควรดูแลให้คำร้องขอเข้าถึงกองทุนยุติธรรมนั้นได้รับการดำเนินกลางอย่างเป็นกลางและรวดเร็ว ในกรณีเร่งด่วน (เช่น การจับกุมนักปกป้องสิทธิมนุษยชน และการปกป้องจากคดี SLAPP) รัฐบาลควรจัดการอย่างรวดเร็วให้มีการให้ความช่วยเหลือทางการเงินชั่วคราวในระหว่างการยื่นคำร้อง เรายังขอสนับสนุนให้รัฐบาลไทยส่งเสริมความร่วมมือข้ามพรมแดนกับอาเซียนและรัฐอื่นๆ เพื่อพัฒนาการเข้าถึงการเยียวยาที่มีประสิทธิผลในกรณีที่เป็นเรื่องข้ามพรมแดนด้วย

เรายังรับทราบด้วยความชื่นชมถึงการแก้ไขประมวลกฎหมายแพ่งที่ให้มีการฟ้องคดีแบบกลุ่มได้ และเรื่องข้อเสนอให้พัฒนามาตรฐานของล่ามที่ทำงานในระบบยุติธรรม

**การเยียวยาทางศาล**

บุคคลและชุมชนที่ได้รับผลกระทบจากการละเมิดสิทธิมนุษยชนที่เกี่ยวข้องกับธุรกิจสามารถรับการเยียวยาจากศาลไทยและศาลพิเศษบางศาลได้ เช่น ศาลแรงงาน

ความยุติธรรมที่ล่าช้าคือความอยุติธรรม เราจึงชื่นชมที่ศาลไทยสามารถที่จะจัดการคดีต่างๆ ได้อย่างรวดเร็ว ตัวอย่างเช่น ศาลชั้นต้นและศาลอุทธรณ์สามารถตัดสินคดีกว่าร้อยละ 99 ได้ภายในช่วงเวลาหนึ่งปี แต่ก็ยังมีอุปสรรคอื่นๆในการเข้าถึงการเยียวยาทางศาลที่ควรจะได้รับการแก้ไข ตัวอย่างเช่น แม้ว่ามาตรา 4 ของประมวลกฎหมายแพ่งจะอนุญาตให้ศาลไทยรับคดีในกรณีข้ามพรมแดนบางกรณีได้ (เช่น ธุรกิจไทยที่ดำเนินกิจการต่างประเทศ แต่มีสถานที่จดทะเบียนอยู่ในประเทศไทย) การแยกสภาพบุคคลของบริษัทลูกต่างประเทศกับผู้รับเหมาตามสัญญายังเป็นเรื่องยุ่งยากในทางปฏิบัติ

รัฐบาลควรจะพิจารณาถึงอุปสรรคเหล่านี้และพยายามแก้ไขโดยเป็นส่วนหนึ่งของแผนปฏิบัติการแห่งชาติว่าด้วยธุรกิจกับสิทธิมนุษยชน นอกจากนี้ยังควรพิจารณาและอาจจะตั้งศาลสิ่งแวดล้อมพิเศษเพื่อจัดการกับข้อพิพาทที่เกี่ยวกับสิ่งแวดล้อมและทรัพยากรธรรมชาติ

**การเยียวยาที่ไม่ใช่กระบวนการทางศาล**

คณะกรรมการสิทธิมนุษยชนแห่งชาติมีศักยภาพที่ดีในการให้การเยียวยาที่ไม่ใช่ทางศาลในกรณีการละเมิดสิทธิมนุษยชนโดยบรรษัท และได้รับข้อร้องเรียนเรื่องนี้มามากกว่า 2,100 กรณีตั้งแต่ปี พ.ศ. 2544

พ.ร.ป.คณะกรรมการสิทธิมนุษยชนแห่งชาติ พ.ศ. 2560 พยายามที่จะเสริมสร้างสถานะที่เป็นอิสระของคณะกรรมการฯ ตามหลักการปารีส โดยให้มีสถานะในรัฐธรรมนูญ มีอำนาจในการตรวจสอบกรณีตามเห็นควร และมีอำนาจในการเข้าไปตรวจสอบข้อเท็จจริงในสถานที่ใด ๆ ก็ได้ และมีตัวแทนจากประชาสังคมในขณะการคัดเลือกสมาชิกคณะกรรมการสิทธิมนุษยชนด้วย เหล่านี้เป็นการก้าวไปในทิศทางที่ถูกต้อง แต่เราก็ยังเห็นข้อกังวลเกี่ยวกับการที่คณะกรรมการสิทธิฯ ถูกลิดรอนอำนาจสำคัญในการส่งต่อข้อร้องเรียนไปยังศาล และยังห้ามกรรมการสิทธิมนุษยชนเข้ารับการศึกษาหรืออบรมในหลักสูตรหรือโครงการใดๆ ที่ไม่ได้จัดโดยคณะกรรมการสิทธิมนุษยชนแห่งชาติเอง พันธกิจใหม่ของคณะกรรมการสิทธิมนุษยชนฯ ที่กำหนดให้ชี้แจงและรายงานข้อเท็จจริงกรณีที่มีรายงานเกี่ยวกับสถานการณ์สิทธิมนุษยชนในไทยที่ไม่ถูกต้องหรือไม่เป็นธรรมก็ยังอาจมองได้ว่าเป็นการบั่นทอนสถานะที่เป็นสถาบันที่เป็นกลางของคณะกรรมการสิทธิมนุษยชนฯ

เพื่อเป็นการตอบสนองต่อเป้าประสงค์ของหลักการชี้แนะฯ คณะกรรมการสิทธิมนุษยชนแห่งชาติควรจะได้รับอำนาจในการไกล่เกลี่ยข้อพิพาทและออกคำสั่งเรื่องการเยียวยาที่มีผลบังคับได้ รวมถึงเรื่องการจ่ายค่าชดเชยด้วย คณะกรรมการฯ ยังควรได้รับการกำหนดหน้าที่ที่ชัดเจนให้ร่วมมือกับสถาบันสิทธิมนุษยชนแห่งชาติอื่นๆ ในการจัดการกับกรณีที่ข้ามพรมแดน

**กลไกการร้องทุกข์ในระดับปฏิบัติการ**

หลักการชี้แนะฯ กำหนดไว้ว่า “กิจการธุรกิจควรจะกำหนดหรือมีส่วนร่วมในกลไกร้องทุกข์ระดับปฏิบัติการที่มีประสิทธิภาพสำหรับบุคคลหรือชุมชนที่อาจจะได้รับผลกระทบ” กลไกเช่นนี้ควรจะเป็นไปตามเกณฑ์เรื่องประสิทธิผลตามที่กำหนดไว้ในหลักการที่ 31

ในระหว่างการเยือนของเรา เราพบหลักฐานหรือแนวปฏิบัติเรื่องกลไกการร้องทุกข์ในระดับปฏิบัติที่ “มีประสิทธิผล” น้อยมาก ทั้งรัฐบาลและสมาคมอุตสาหกรรมควรจะส่งเสริมบริษัทต่างๆ ที่ทำงานอยู่ทั้งภายในและภายนอกประเทศไทย ให้ตั้งกลไกเช่นนี้ขึ้นมาเพื่อที่ข้อร้องทุกข์ที่ชอบธรรมจะได้รับการแก้ไขตั้งแต่ช่วงต้นและไม่ต้องเสียค่าใช้จ่ายมาก แต่ต้องไม่จำกัดการเข้าถึงกลไกการเยียวทางศาลหรือที่ไม่ใช่ทางศาลอื่นๆ

**แผนปฏิบัติการระดับชาติ**

เรามีความยินดีกับการตัดสินใจของรัฐบาลที่จะจัดทำแผนปฏิบัติการระดับชาติให้สอดคล้องกับหลักการชี้แนะว่าด้วยธุรกิจกับสิทธิมนุษยชนของสหประชาชาติ ดังที่เราได้เน้นในแนวทางปฏิบัติว่าด้วยแผนปฏิบัติการระดับชาติ สิ่งสำคัญอย่างยิ่งคือแผนดังกล่าวต้องจัดทำและดำเนินการด้วยกระบวนการที่เปิดกว้างและโปร่งใสด้วยการมีส่วนร่วมจากประชาสังคมและธุรกิจ

เราชื่นชมกับการสนทนาแลกเปลี่ยนที่ตรงไปตรงมาและก่อผลกับหน่วยงานรัฐที่ดูแลกระบวนการจัดทำแผนปฏิบัติการแห่งชาติภายใต้การนำของกระทรวงยุติธรรม เราได้รับทราบว่าคณะกรรมการที่มีอธิบดีกรมคุ้มครองสิทธิและเสรีภาพ กระทรวงยุติธรรม เป็นประธาน และมีตัวแทนจากกระทรวงอื่น รวมถึงคณะกรรมการสิทธิมนุษยชนแห่งชาติ ได้รับมอบหมายให้จัดทำร่างแผนปฏิบัติการและดูแลการนำไปปฏิบัติ

เราได้รับทราบว่าแผนปฏิบัติการฯ คาดว่าจะแล้วเสร็จในปีนี้และกำลังมีการวางแผนจัดกระบวนการรับฟังความคิดเห็นสำหรับร่างดังกล่าว เราได้แนะนำให้รัฐบาลดำเนินมาตรการเพื่อทำให้มั่นใจว่าข้อมูลเกี่ยวกับกระบวนการจัดทำแผนปฏิบัติการได้รับการเผยแพร่อย่างกว้างขวางในหมู่ผู้เกี่ยวข้องในภาคประชาสังคมและธุรกิจ เท่าที่ผ่านมีการจัดสัมมนาและรับฟังความคิดเห็นไปหลายครั้งแล้ว และกระทรวงยุติธรรมกำลังทำงานร่วมกับองค์กรประชาสังคมแห่งหนึ่งในการจัดทำการประเมินเส้นฐานเพื่อระบุช่องว่างหลักๆ และประเด็นที่ควรให้ความสำคัญก่อนในการดำเนินการ อย่างไรก็ตาม เราพบว่าจำเป็นต้องมีการดำเนินการเพิ่มเติมเพื่อให้มั่นใจได้ว่ากระบวนการมีความเปิดกว้างไม่กีดกันผู้ใด เช่น เผยแพร่ข้อมูลเกี่ยวกับกระบวนการจัดทำแผนปฏิบัติการฯ บนเว็บไซต์ของกระทรวง การเปิดรับฟังข้อมูลและความคิดเห็นและการทำงานร่วมกับกลุ่มประชาสังคมและธุรกิจที่กว้างขวาง เรายังเน้นความสำคัญของแผนปฏิบัติการฯ โดยให้ความสนใจเป็นพิเศษกับเสาหลักที่สามของหลักการชี้แนะว่าด้วยธุรกิจกับสิทธิมนุษยชนของสหประชาชาติ (การเข้าถึงการเยียวยา) และมิติทางเพศสภาพ ตลอดจนการเชื่อมโยงแผนปฏิบัติการฯ กับความริเริ่มที่เกี่ยวข้องอื่นๆ เช่น คณะทำงานว่าด้วยเป้าหมายการพัฒนาที่ยั่งยืนที่ประกอบด้วยหลายฝ่ายที่เพิ่งจัดตั้งขึ้นไม่นานมานี้

ในความเห็นของเรา การทำกระบวนการให้ถูกต้องเป็นสิ่งสำคัญถึงแม้ว่าอาจจะต้องใช้เวลามากขึ้นก็ตาม แผนปฏิบัติการฯ นี้จะเป็นฉบับแรกในเอเชียและเราหวังว่ามันจะเป็นตัวอย่างให้ประเทศอื่นในภูมิภาคได้ปฏิบัติตาม

1. ดูรายงานของคณะทำงาน “ทำเป็นแบบอย่าง รัฐ รัฐวิสาหกิจและสิทธิมนุษยชน” (A/HRC/32/45) [↑](#footnote-ref-1)